סליחות לימי התשובה/מנהג פולין/סליחות ליום חמישי מעשי"ת


סליחה עו
עַם יְיָ חִזְקוּ וְנִתְחַזְּקָה. וְקִרְאוּ אֶל אֱלֹהִים בְּחָזְקָה: אִישׁ אָוֶן יִתְוַדֶּה אֲשָׁמֵהוּ. וְיָשֹׁב אֶל יְיָ וִירַחֲמֵהוּ: לִקְרֹא לְלֹא יָנוּם וְלֹא יִישָׁן. עוּרָה לָמָּה תִישָׁן: יֹשֶׁר זְכֹר וְכִשְׁרוֹן מַעֲשֶֹה. וַיְיָ הַטּוֹב בְּעֵינָיו יַעֲשֶֹה: הִבְטִיחָנוּ אֱלֹהִים אֱמֶת. לֹא אֶחְפֹּץ בְּמוֹת הַמֵּת: בְּהִמָּצְאוֹ דִּרְשׁוּהוּ בְּתַחַן לִקְרֹב. קְרָאֻהוּ בִּהְיוֹתוֹ קָרוֹב: רַצּוּהוּ וְחַלּוּהוּ בְּאֵימָה עִבְדוּהוּ. כָּל זֶרַע יַעֲקֹב כַּבְּדוּהוּ: שְׁקֹד דַּלְתוֹת אֶרֶךְ אַפַּיִם. נִשָּׂא לְבָבֵנוּ אֶל כַּפָּיִם: מִי יוֹדֵעַ רַצּוֹת וְיוֹאֵל. הִכּוֹן לִקְרַאת אֱלֹהֶיךָ יִשְֹרָאֵל: עִרְכוּ שֶׁוַע וּתְפִלָּה לְצָרָה. קַדְּשׁוּ צוֹם קִרְאוּ עֲצָרָה: יְבַקֵּשׁ יְפַלֵּל אֱלֹהִים עוֹבֵד. וְשָׁב מֵחֲרוֹן אַפּוֹ וְלֹא נֹאבֵד: הֵרָצֵה שַׁי וָתֶשֶׁר מֵהַשְׁמֵן. מֵרִבְבוֹת נַחֲלֵי שָׁמֶן: חֲפֹץ שְׁמֹעַ מִתִּקְרֹבֶת עוֹלִים. לְהַקְשִׁיב מֵחֵלֶב אֵילִים: זְכוּת לַמֵּד וְיַשֵּׁר עָקֹב. זְכֹר אֵלֶּה לְיַעֲקֹב: קְחוּ עִמָּכֶם דְּבָרִים. וְשָֹפָה בְּשִׁלּוּם פָּרִים:

וַאֲנַחְנוּ בְּרֹב חַסְדְּךָ נָבוֹא בֵיתֶךָ נִשְׁתַּחֲוֶה אֶל הֵיכַל קָדְשְׁךָ בְּיִרְאָתֶךָ: (תהלים ה, ח בשינוי)
וַאֲנִי תְפִלָּתִי לְךָ יְהוָה עֵת רָצוֹן אֱלֹהִים בְּרָב חַסְדֶּךָ עֲנֵנִי בֶּאֱמֶת יִשְׁעֶךָ (תהלים סט,יד)
הֶאֱזִינָה יְהַוָּהּ תְּפִלָּתֵנוּ וְהִקְשִׁיבָה בְּקוֹל תַּחְנוּנוּתִינוּ  (תהלים פו,ו בשינוי)

סליחה עז
אֱלֹהֵינוּ וֵאלֹהֵי אֲבוֹתֵינוּ:
אֲנִי בְּרֹב חַסְדְּךָ אָבוֹא בֵיתֶךָ. אֶשְׁתַּחֲוֶה אֶל הֵיכַל קָדְשֶׁךָ בְּיִרְאָתֶךָ. בְּהַשְׁכִּימִי בְּתַחַן לִפְנֵי מְכוֹן שִׁבְתֶּךָ. בְּעֵת רָצוֹן עֲנֵנִי בֶּאֱמֶת יִשְׁעֶךָ: גָּדוֹל וְגִבּוֹר עַל כָּל שִׁמְךָ אִמְרָתֶךָ. גְּבוּרַת רַחֲמֶיךָ מְאֹד וְאֵלֵינוּ מַחְשְׁבוֹתֶיךָ. דְּבָרְךָ רֹאשׁ אֱמֶת לָנוּ בְּאֹמֶן עֲצוֹתֶיךָ. דְּרָכֶיךָ וּמִדּוֹתֶיךָ בְּעָמְדָם לְפָנֶיךָ לְהַקְדִּים לָמוֹ חֲנִינוֹתֶיךָ: הַמְּחִילָה וְהַסְּלִיחָה שֶׁלְּךָ וְעוֹבֵר עַל פֶּשַׁע תִּפְאַרְתֶּךָ. הֲדַר כְּבוֹד הוֹדֶךָ וְדִבְרֵי נִפְלְאוֹתֶיךָ. וְהִנְנוּ אָתָאנוּ לְךָ בְּעֹצֶם חֶמְלָתֶךָ. וּלְךָ לְבַד הוֹחָלְנוּ וְאַתָּה תַעֲנֶה מְחִילָתֶךָ: זְכֹר עֲדָתְךָ קָנִיתָ קֶדֶם גָּאַלְתָּ שֵׁבֶט נַחֲלָתֶךָ. זְכוֹר אָבוֹת לַבָּנִים יִוָּדַע אֶת אֲמִתֶּךָ. חֶסֶד נְעוּרִים וְאַהֲבַת כְּלוּלָתֶךָ. חֲדָשִׁים לַבְּקָרִים רַבָּה אֱמוּנָתֶךָ: טוּבְךָ אֲשֶׁר נוֹדַע לְנֶאֱמַן בַּיִת מְשָׁרְתֶךָ. טֶכֶס שֵׁם אַדִּיר בְּאַרְבַּע אוֹתִיוֹתֶיךָ. יָתֵד תְּקוּעָה בִּשְׁלשׁ עֶשְֹרֵה תֵּבוֹתֶיךָ. יָגֹלּוּ רַחֲמֶיךָ עַל מִדּוֹתֶיךָ: כִּי אֲנַחְנוּ עַמְּךָ וְצֹאן מַרְעִיתֶךָ. כְּדַלִּים וּכְרָשִׁים דָפַקְנוּ דְלָתֶיךָ. לֹא לְמַעֲנֵנוּ כִּי אִם בְּרֹב צִדְקָתֶךָ. לָרָעִים וְלַטּוֹבִים וְהִיא תְהִלָּתֶךָ: מַטֵּה כְּלַפֵּי חֶסֶד זוֹ הִיא אֻמָּנוּתֶךָ. מִדָּה וּמִדָּה הִיא לְשַׁבֵּחַ צְפִירוֹתֶיךָ. נוֹהֵג חִנָּם חֶסֶד עִם כָּל בְּרִיּוֹתֶיךָ. נְתִיבוֹת חֵן וְרַחֲמִים לְנוֹצְרֵי עֵדוֹתֶיךָ: פּוֹקְדֶיךָ בַּצַּר צָקוּן לַחַשׁ תּוֹכְחוֹתֶיךָ. פַּלְּטֵם מִשַּׁחַת מֵחֲמֵשֶׁת מִינֵי עֶבְרָתֶךָ. צוֹפֶה לְקַטְרֵג וּלְחַבֵּל אֹם רַעְיָתֶךָ. צַוֵּה לִנְעֹל דֶּלֶת פֶּן יִכָּנֵס בִּמְחִצּוֹתֶיךָ: קוֹל יַעֲקֹב בְּעֵת יַעַל מִתְּהוֹמוֹתֶיךָ. קַבֵּל בְּרַחֲמִים מִתַּחַת כֵּס יְשִׁיבוֹתֶיךָ. רַחַשׁ מְשַׁלְּמִין מְקוֹם זְבָחֶיךָ וְעוֹלוֹתֶיךָ. רְצֵה נִדְבָתָם וַחֲתֹר לָמוֹ חֲתִירוֹתֶיךָ: שׁוּב לְמַעַן עֲבָדֶיךָ שִׁבְטֵי נַחֲלָתֶךָ. שִׁמְךָ יַעֲמֹד לָנוּ וְיָשׁוּב אַפְּךָ וַחֲמָתֶךָ. תִּתְאַזֵּר בַּחֲסִידוּתֶךָ וְתִתְעַטֵּף בַּחֲנִינוֹתֶךָ. וְתָבֹא לְפָנֶיךָ מִדַּת טוּבְךָ וְעִנְוְתָנוּתֶךָ:

נִשָּׂא לְבָבֵנוּ אֶל כַּפָּיִם אֶל אֵל בַּשָּׁמָיִם (איכה ג,מא) 
תָּבוֹא לְפָנֶיךָ אֶנְקַת אָסִיר כְּגֹדֶל זְרוֹעֲךָ הוֹתֵר בְּנֵי תְמוּתָה  (תהלים עט,יא)
לַאדֹנָי אֱלֹהֵינוּ הָרַחֲמִים וְהַסְּלִחוֹת כִּי מָרַדְנוּ בּוֹ (דניאל ט,ט)

סליחה עח
אֱלֹהִים בְּיִשְֹרָאֵל גָּדוֹל נוֹדָעְתָּ. אַתָּה יְהוָֹה אָבִינוּ אָתָּה: בְּכָל קָרְאֵנוּ אֵלֶיךָ קָרְבֵנוּ. רָם וְנִשָּׂא אַתָּה בְּקִרְבֵּנוּ: גְּמַלְתָּנוּ הַטּוֹבוֹת גַם בְּחוֹבֵנוּ. לֹא בְצִדְקוֹתֵינוּ וּבְיֹשֶׁר לְבָבֵנוּ: דּוֹדֵנוּ גַּם כִּי זֻנַּחְנוּ. גְּאָלֵנוּ כִּי עֲבָדִים אֲנָחְנוּ: הִנְנוּ בַּעֲוֹנֵינוּ עַד דַּכָּא. וַתִּקְצַר נֶפֶשׁ לְךָ מְחַכָּה: וְאַיֵּה חֲסָדֶיךָ הָרִאשׁוֹנִים עִמָּנוּ. מֵעוֹלָם וְעַד עוֹלָם נֶאֱמָנוּ: זַעַף נִשָּׂא וַתַּשׁ כֹּחֵנוּ. יְיָ אַל בְּאַפְּךָ תוֹכִיחֵנוּ: חַלְחָלוֹת רַבּוֹת בִּלּוּ בְשָֹרֵנוּ. נָא אַל בַּחֲמָתְךָ תְּיַסְּרֵנוּ: טֹרַח הַצָּרוֹת אֵין לְהִסָּפֵר. אַיֵּה שׁוֹקֵל וְאַיֵּה סוֹפֵר: יָדַעְנוּ רִשְׁעֵנוּ כִּי פָשָׁעְנוּ. כִּי אֱמֶת עָשִֹיתָ וַאֲנַחְנוּ הִרְשָׁעְנוּ: כַּעַס יוּפַר וְחָרוֹן מֶנּוּ יֶחְדָּל. כִּי קָטֹן יַעֲקֹב וָדָל: לַחַץ יוּסַר וְעֹל מֶנּוּ יְחֻבָּל. כִּי כָשַׁל כֹּחַ הַסַּבָּל: מְנַת מִדָּתֵנוּ לֹא תִגְבֶּה. כִּי נִשְׁאַרְנוּ מְעַט מֵהַרְבֵּה: נַחֵם עַל הָרָעָה לְאֻמָּתֶךָ. מַטֵּה כְּלַפֵּי חֶסֶד אֻמָּנוּתֶךָ: סְלָחָה אִם עֲוֹנֵינוּ עָנוּ בָנוּ. עָזְרֵנוּ כִּי עָלֶיךָ נִשְׁעַנּוּ: עָרְפֵּנוּ כּוֹף לְךָ לְהִשְׁתַּעְבֵּד. בְּאַהֲבָה וּבְיִרְאָה אוֹתְךָ לַעֲבֹד וּלְכַבֵּד: פּוֹקְדֶיךָ קִדְּשׁוּ צוֹמוֹת לִקְבֹּעַ. וְדַּעְתָּם קְצָרָה צָרְכָּם לִתְבֹּעַ: צָקוּן לַחֲשָׁם אֵלֶיךָ תָּבֹא. חַתֵּל לְאִישׁ אִישׁ נִגְעוֹ וּמַכְאוֹבוֹ: קוֹל יַעֲקֹב נוֹהֵם מִתְּהוֹמוֹתֶיךָ. תִּשְׁמַע הַשָּׁמַיִם מְכוֹן שִׁבְתֶּךָ: רוֹדֶה רוֹדֵף בְּאַף תְּכַלֶּה. שְׁנַת שִׁלּוּמִים לְרִיב צִיּוֹן תְּגַלֶּה: שַׁרְתָּ וְרַדְתָּ מִנֹּעַר קְנוֹתֵנוּ. וְאַל תַּשְׁלִיכֵנוּ לְעֵת זִקְנָתֵנוּ: תָּעִינוּ לִשְֹמֹאל וִימִינְךָ תְקָרְבֵנוּ. כִּכְלוֹת כֹּחֵנוּ אַל תַּעַזְבֵנוּ: תַּבִּיט וְתָצִיץ וְתַשְׁגִּיחַ לִרְחוּמֶיךָ. תִּתְאַזֵּר בַּחֲנִינוֹתֶיךָ. תִּתְלַבֵּשׁ בְּצִדְקוֹתֶיךָ. תִּתְכַּסֶּה בְּרַחֲמֶיךָ. וְתִתְעַטֵּף בַּחֲסִידוּתֶךָ. וְתָבֹא לְפָנֶיךָ מִדַּת טוּבְךָ וְעַנְוְתָנוּתֶךָ:

תָּבוֹא לְפָנֶיךָ תְּפִלָּתֵנוּ וְאַל תִּתְעַלַּם מִתְּחִנָּתֵנוּ
תָּבוֹא לְפָנֶיךָ אֶנְקַת אָסִיר כְּגֹדֶל זְרוֹעֲךָ הוֹתֵר בְּנֵי תְמוּתָה  (תהלים עט,יא)
אַתָּה תָקוּם תְּרַחֵם צִיּוֹן כִּי עֵת לְחֶנְנָהּ כִּי בָא מוֹעֵד. (תהלים קב,יד)

סליחה עט
אֱלֹהֵינוּ וֵאלֹהֵי אֲבוֹתֵינוּ:
אַתָּה חֶלְקִי וְצוּר לְבָבִי. אִוִּיתִיךָ בַּלַּיְלָה עַל מִשְׁכָּבִי. אֵלֶיךָ יְיָ אֶקְרָא בַּעֲטֹף לִבִּי: בָּגַדְנוּ וְהִרְבִּינוּ חֵמוֹת וּכְעָסִים. לְמִרְמָס אָנוּ מְעֻשִּׂים. כִּי אֵין בָּנוּ מַעֲשִֹים: גָּבְרוּ מְאֹד מְצוּקוֹתֵינוּ. בָּרוֹאֶה שָׁגִינוּ פְּלִילוֹת פּוּקוֹתֵינוּ. וּכְבֶגֶד עִדִּים כָּל צִדְקוֹתֵינוּ: דַּעַת חָסַרְנוּ פְּתָאִים מֵעָרְמָה. תָּהֳלָה תָּשִֹים בְּמַלְאֲכֵי רוּמָה. אַף כִּי אֱנוֹשׁ רִמָּה: הֵן אִיִּים תִּטֹּל כַּדָּק. וְאִם עַוְלָתָה תְּחַפֵּשֹ וְתִבְדָּק. מַה נְּדַבֵּר וּמַה נִּצְטַדָּק: וָאֲבַקֵּשׁ גּוֹדֵר גָּדֵר וְעוֹמֵד בַּפֶּרֶץ. וְיָשָׁר אַיִן פָּנִים לְהָרֵץ. אָבַד חָסִיד מִן הָאָרֶץ: זְמַן קִצִּי סָתוּם מִלֵּידַע. עֲוֹנוֹת הִטּוּ קַרְנִי לְגַדַּע. כִּי פְשָׁעַי אֲנִי אֵדָע: חָמָס אֶזְעַק וְאֵין מוֹשִׁיעַ. לָמָּה צַדִּיק מַכְתִּיר מַרְשִׁיעַ. וְלֹא קָצְרָה יָדְךָ מֵהוֹשִׁיעַ: טְלָאֶיךָ דוֹפְקִים כַּיָּם הוֹמִים. אֲנוּסִים חֲמוּסִים בְּיַד אֻמִּים. לָמָּה תִּשְׁכָּחֵנוּ לָנֶצַח וְתַעַזְבֵנוּ לְאֹרֶךְ יָמִים: יַעֲקֹב לִמְשִׁסָּה וְיִשְֹרָאֵל לְבוֹזְזִים. כְּבוֹד שִׁבְעַת חֻפּוֹת חֲזִיזִים. וּכְרָחֵל נֶאֱלָמָה לִפְנֵי גוֹזְזִים: כִּילַי נָבָל כְּמֶלֶךְ בִּמְסִבּוֹ. נָדִיב וְשׁוֹעַ נִטְרַד בְּחוֹבוֹ. כִּכְלִי אֵין חֵפֶץ בּוֹ: לֹא לְעוֹלָם תִּטֹּר לְהַחֲרִיבֵנִי. שְֹמֹאלְךָ דְּחִיתַנִי יְמִינְךָ תְקָרְבֵנִי. יְיָ עָשְׁקָה לִי עָרְבֵנִי: מֵאָז תָּמִיד לָנוּ הַדִּבָּה. הִקְוִיתָ שָׁבִים בְּרוּחַ נְדִיבָה. אֶרְפָּא מְשׁוּבָתָם אֹהֲבֵם נְדָבָה: נוֹבַעַת כְּנַחַל אֲגָלַי. הוֹלֵל שֹׁקֵט וְשָׁבְתוּ גִילַי. וַאֲנִי כִּמְעַט נָטָיוּ רַגְלָי: שֶֹה אֹבֵד בַּקֵשׁ עַם נוֹשַׁע. אָוֶן מָצָא מִבֶּטֶן פָּשַׁע. צַדִּיק מָט לִפְנֵי רָשָׁע. עֵדוּת בְּיַעֲקֹב בִּתְעוּדָה נֶחְתָּם. בְּאֶרֶץ אוֹיֵב הִבְטַחְתָּ לְהַחֲיוֹתָם. וְאַף גַּם זֹאת בִּהְיוֹתָם: פְּשָׁעִים תַּעֲבִיר וְחוֹבוֹת תִּמְחֹק. הִרְחִיבָה שְׁאוֹל נַפְשָׁהּ לִדְחֹק. וּפָעֲרָה פִיהָ לִבְלִי חֹק: צְפֵה לְנַחְשׁוֹל קְרַב לְחַפְּשֵֹנוּ. דְּלֵנוּ וְהַעֲלֵנוּ מִטִּיט רִפְשֵׁנוּ. שׁוּבָה יְיָ חַלְּצָה נַפְשֵׁנוּ: קִדַּשְׁנוּ צוֹם בִּתְפִלָּה לְקַדֵּם. חֹבֶשׁ וּצְרִי לְמַכָּתֵנוּ הַקְדֵּם. זְכֹר עֲדָתְךָ קָנִיתָ קֶּדֶם: רֹגֶז הַנַּח כַּעַס הָשֵׁךְ. אֲסוּרִי אַהַב בַּעֲבוֹתוֹת הַמְשֵׁךְ. מִבֵּית כֶּלֶא יוֹשְׁבֵי חשֶׁךְ: שִׁלּוּחַ קְרָא לִשְׁבוּרָה וְלִשְׁמוּטָה. בָּרִיחַ גְּדַע וּשְׁבֹר מוֹטָה. רְפָה שְׁבָרֶיהָ כִּי מָטָה: תְּשׁוּבָה הֵשַׁבְתִּי לְתַנִּין זוֹחֵל. תִּקְוָתִי הוּא סוֹלֵחַ וּמוֹחֵל. הֵן אִם יִקְטְלֵנִי לוֹ אֲיַחֵל: אֵלֵינוּ הַטֵּה בּוֹרֵא אָזְנֶךָ. שְׁמַע יָהּ דּוֹרְשֶׁיךָ הַאֲזִינָה מְחַנְּנֶיךָ. תִּכּוֹן תְּפִלָּתִי קְטֹרֶת לְפָנֶיךָ: חַזֵּק כֹּשֶׁל וְאַמֵּץ רִפְיוֹן. מִקְדָּשׁ יַסֵּד יַשֵּׁב אַפִּרְיוֹן. הֵיטִיבָה בִרְצוֹנְךָ אֶת צִיּוֹן:

כִּי עִמְּךָ הַסְּלִיחָה לְמַעַן תִּוָּרֵא (תהלים קל,ד)
זֹאת נָשִׁיב אֵל לִבֵנוּ עַל כֵּן  נֹחִיל (איכה ג,כא בשינוי)
כִּי עִם יְהוָה הַחֶסֶד וְהַרְבֵּה עִמּוֹ פְדוּת (תהילים קל,ז)
טוֹב יְהוָה לְקֹוָו לְנֶפֶשׁ תִּדְרְשֶׁנּוּ (איכה ג,כה)

סליחה פ
אֱלֹהֵינוּ וֵאלֹהֵי אֲבוֹתֵינוּ:
תּוֹחֶלֶת יִשְֹרָאֵל חֶסֶד לֹא נֶעֱזָב. תִּקְוָתָם נֶצַח אֵמוּן לֹא אַכְזָב. שׁוֹמְרֵי חֲזוֹן הַמּוֹעֵד רֹאוֹת כְּמַרְזָב. שַׁחוּ כָּלוּ וְעֵמֶק הַבָּכָא זָב: רוּם רַעֲנָן מַטֵּה שָׁפָל. רֹאשׁ לְזָנָב וְעִקָּר לְעַרְאַי וְטָפַל. קֵץ תַּכְלִית לְישְׁבֵי חשֶׁךְ וּמַאֲפֵל. קַוֵּה לְאוֹר וְשִׁית עָנָן וַעֲרָפֶל: צְבִי קֹדֶשׁ חִלַּלְתָּ רֵאשִׁית לְהַרְשִׁים. צָץ הַמַּטֶּה פָּרַח הַזָּדוֹן לְיוֹרְשִׁים. פִּנִּיתָ סְלָעִים וּטְרָשִׁים לְהַשְׁבִּיחַ שָׁרָשִׁים. פָּרַצְתָּ מְשֹוֹשֹ פְּרָאִים וַעֲמָלֵק חוֹרְשִׁים: עָרִיץ וְכָל הַבָּא הַבּוֹזֵז וְשׁוֹלֵל. עוֹבֵר וְשָׁב וְזִיז שָֹדַי יְעוֹלֵל. סְבָאוּם סוֹבְאִים שְׁאָר דָּשִׁים לְמוֹלֵל. סוֹכֵת יֶתֶר הַבָּז לְזַלְזֵל הִתְעוֹלֵל: נֶטַע כַּנָּתְךָ לְמִגְזַר בַּרְזֶל וַחֲרִיצִים. נָטַשְׁתָּ וְעָזַבְתָּ וּבָאוּ בָהּ פָּרִיצִים. מְצֻיֶּנֶת חָפוּי כֶּסֶף וִירַקְרַק חֲרוּצִים. מִדְרַס גֵּז וְנֵץ אֶפְרוֹחֶיהָ קְרוּצִים: לְכָל הַבָּא עָלֵינוּ מְעַט קָצַפְתָּ. לְרָעָה עָזְרוּ גּוֹי עַז חָפַצְתָּ. כַּף עַיִן בְּעַיִן מִפְּרֹעַ אָסַפְתָּ. כְּלַפֵּי חֶסֶד זְרוֹעַ גָּבוּי חָשַֹפְתָּ: יָד לְקַבֵּל פָּשַׁטְתָּ וְנָתַנּוּ סוֹרֶרֶת. יָד אָזְלָה מִקּוֹל כְּקוֹל הַנְּסֹרֶת. טוֹב חֶסֶד וּבְרִית לְאָבוֹת מַסֹּרֶת. טוּב טַעַם פְּתַח לְהַתִּיר אוֹסֶרֶת: חֶשְׁבּוֹן אַחַר חֶשְׁבּוֹן עַמְּךָ יִפְתֹּר. חוֹכֶה וְסוֹכֶה וְדָוֶה וְחוֹזֵר לִפְתֹּר. זֶה אוֹר מַשְֹכִּיל יְכֹלֶת לַחְתֹּר. זְמַן קוֹל הַתּוֹר מָתַי לִפְתֹּר: וּבְכָל זֹאת חָלִילָה בֶאֱמוּנָה לְשַׁקֵּר. וְזָר לֹא יוֹעִיל קְלוֹנוֹ לְיַקֵּר. הֶעָקֹב רַב וְהַסַּתָּת תָּשׁ מִלְּעַקֵּר. הַדָּבָר עָלֶיךָ כְּלָיוֹת חוֹקֵר וּמְבַקֵּר: דְּרֹשׁ וּפְקֹד דַּלַּת שִׁפְלוּת שְׁחוֹחַ. דַּל כֶּרֶם וּמְעֻרְבָּב צְחִי צְחוֹחַ. גְּדֹר עַזֵּק עֲדֹר מִקִּמוֹשׁ וָחוֹחַ. גֶּפֶן מַטָּע לְהַכְשִׁיר עִנְּבֵי נִיחוֹחַ: בָּנוּ שִׁמְךָ עֶלְיוֹן נִקְרָא לְכָל תִּכְלָה. בֹּא בְּמִדַּת חֶסֶד וְלֹא בְכָלָה. אַשְׁמָתֵנוּ גָדְלָה עַד תֹּמֶן וְעוּכְלָא. אַתָּה יְיָ רַחֲמֶיךָ לֹא תִכְלָא: שֶׁבַח הִלּוּל מִדּוֹתֶיךָ אֵין לְשַׁנּוֹת. לְבֵית יִשְֹרָאֵל רַב טוּב חַנּוֹת. מְקוֹם מָנוֹחַ שִֹים בְּרֹאשׁ פִּנּוֹת. הָכֵן בְּלִי רֹגֶז וְתוֹסֶפֶת עַנּוֹת: הִמָּצֵא חִישׁ לָנוּ כִּי נוֹחַלְנוּ. קָרְבֵנוּ הַט שְֹשֹוֹן עֵדוֹתֶיךָ לְנַהֲלֵנוּ. טוֹב וְסַלָּח לְךָ לְבַד הִתְחוֹלָלְנוּ. נַחֲמֵנוּ נָא יְהִי חַסְדְּךָ עָלֵינוּ:

הַאֲזִינָה יְהוָה תְּפִלָּתֵנוּ, וְהַקְשִׁיבָה בְּקוֹל תַּחֲנוּנֵינוּ: (תהלים פו ו בשינוי)
שְׁמַע יְהוָה קוֹלֵנוּ נִקְרָא וְחָנְנוּ וַעֲנֵנוּ (תהלים כז,ז בשינוי)
שִׁמְעָה יְהוָה צֶדֶק הַקְשִׁיבָה רִנָּתֵנוּ הַאֲזִינָה תְּפִלָּתֵנוּ (תהלים יז,א בשינוי)
שְׁמַע יְהוָה וְחָנְנוּ יְהוָה הֱיֵה עֶזֶר לָנוּ (תהלים ל,יא בשינוי)

סליחה פא
אֱלֹהֵינוּ וֵאלֹהֵי אֲבוֹתֵינוּ:
אֱזֹן תַּחַן וְהַסְכֵּת עֲתִירָה. אַף הָפֵר וְשַׁכֵּךְ עֶבְרָה. בָּאֵי לְחַלּוֹתְךָ בְּנֶפֶשׁ מָרָה. בְּשִׁמְךָ הַגָּדוֹל יִמְצְאוּ עֶזְרָה:
גַּעְיַת נֶאֱנָחִים וְעֱנוּתָם חֲזֵה. גְּחִינַת קוֹמָתָם נָא אַל תִּבְזֶה. דְּרֹשׁ עֶלְבּוֹנָם מִצַּר בּוֹזֶה. דְּרֹךְ פּוּרָה וְנִצְחָם יַזֶּה:
הֲלֹא אַתָּה הָיִיתָ וְהִנֶּךָ. הָיוֹ תִהְיֶה בַּהֲדַר גְּאוֹנֶךָ. וְנַמְתָּ יִכּוֹן זֶרַע אֱמוּנֶיךָ. וְהִנָּם כָּלִים מִתִּגְרַת חֲרוֹנֶךָ:
זוֹעֲמוּ בְּעִוּוּיָם וּמִמַּאֲוָיָם נֻסָּחוּ. זֹרוּ בָאֲפָסִים וְלֹא נָחוּ. חֻבְּלָה רוּחָם וְלֶעָפָר שָׁחוּ. חָרְשׁוּ חוֹרְשִׁים וּמַעֲנִית הִמְתִּיחוּ:
טָבְעוּ בַבּוֹץ וְאֵין פּוֹצֶה. טוֹרְפֵיהֶם שָׁלוּ מִקָצֶה אֶל קָצֶה. יוֹם יוֹם לוֹחֲמָם מְנַצֶּה. יָד פּוֹרְשִֹים מִלַּחַץ לֵיצֵא:
כָּלוּ חַיֵּיהֶם בְּיָגוֹן וַאֲנָחָה. כֹּשֶׁל רַבָּה וְעָרְבָה שִֹמְחָה. לְיֶשַׁע חוֹכִים וְהִנֵּה צְוָחָה. לִבְּטוּם קָמִים וְכָרוּ שׁוּחָה:
מַעֲרִימִים סוֹד מִמְּךָ לְהַדִּיחָם. מַכְבִּידִים עֹל לְהַכְשִׁיל כֹּחָם. נוֹאֲקִים אֵלֶיךָ בְּהִתְעַטֵּף רוּחָם. נַחַת לִמְצֹא מִכּוֹבֶד טָרְחָם:
שִֹיחַ צָקִים בְּמַעֲמַד צָפוּף. סְלִיחָה מְבַקְּשִׁים בְּקָדְקֹד כָּפוּף. עוֹשְׁקֵיהֶם יַקְנִיאוּם וּנְתָנוּם לְשִׁסּוּף. עִוְעִים יֻמְסְכוּ וְיִהְיוּ לְסִפּוּף:
פְּדֵה דְבֵקֶיךָ מֵחֶרֶץ וְכִלּוּי. פַּלְּטֵם מִצּוֹרֵר וּתְנֵם לְעִלּוּי. צַוֵּה יְשׁוּעוֹת מְשַׁחֲרֶיךָ בְּחִלּוּי. צַדְּקֵם בְּדִינֶיךָ מִסֵּתֶר וְגָלוּי:
קַנֹּא וְנוֹקֵם קַנֵּא לִשְׁמֶךָ. קַצֵּץ סִמְלוֹנִים מִצַּוַּאר עַמֶּךָ. רְאֵה עֲמָלֵנוּ וְשׁוּב מִזַּעֲמֶךָ. רִיבָה רִיבֵנוּ מֵעַם חֶרְמֶךָ:
שִׁבְעָתַיִם הָשֵׁב לְחֵיק מַאֲנִינַי. שַׁכֵּר חִצֶּיךָ מִדַם מְעַנַּי. תַּטֶה אָזְנְךָ לְקוֹל תַּחֲנוּנַי. תִּרְצֵנִי בְקָרְאִי יְיָ יְיָ:

סליחה פב
יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת נֹצֵר חֶסֶד לָאֲלָפִים נֹשֵֹא עָוֹן וָפֶשַׁע וְחַטָּאָה וְנַקֵּה. וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ: אֶזְכְּרָה אֱלֹהִים וְאֶהֱמָיָה. בִּרְאוֹתִי כָּל עִיר עַל תִּלָּהּ בְּנוּיָה. וְעִיר הָאֱלֹהִים מֻשְׁפֶּלֶת עַד שְׁאוֹל תַּחְתִּיָּה. וּבְכָל זֹאת אָנוּ לְיָהּ וְעֵינֵינוּ לְיָהּ. יי: מִדַּת הָרַחֲמִים עָלֵינוּ הִתְגַּלְגְּלִי. וְלִפְנֵי קוֹנֵךְ תְּחִנָּתֵנוּ הַפִּילִי. וּבְעַד עַמֵּךְ רַחֲמִים שַׁאֲלִי. כִּי כָל לֵבָב דַּוָּי וְכָל רֹאשׁ לָחֳלִי. יי: תָּמַכְתִּי יְתֵדוֹתַי בִּשְׁלֹשׁ עֶשְֹרֵה תֵבוֹת. וּבְשַׁעֲרֵי דְמָעוֹת כִּי לֹא נִשְׁלָבוֹת. לָכֵן שָׁפַכְתִּי שִֹיחַ פְּנֵי בוֹחֵן לִבּוֹת. בָּטוּחַ אֲנִי בָּאֵלֶּה וּבִזְכוּת שְׁלֹשֶׁת אָבוֹת. יי: יְהִי רָצוֹן מִלְּפָנֶיךָ שׁוֹמֵעַ קוֹל בִּכְיוֹת. שֶׁתָּשִֹים דִּמְעוֹתֵינוּ בְּנֹאדְךָ לִהְיוֹת. וְתַצִּילֵנוּ מִכָּל גְּזֵרוֹת אַכְזָרִיּוֹת. כִּי לְךָ לְבַד עֵינֵינוּ תְלוּיוֹת. יי:

חָנְנוּ אֱלֹהִים כְּחַסְדֶּךָ כְּרֹב רַחֲמֶיךָ מְחֵה פְּשָׁעֵנוּ (תהלים נא,ג בשינוי)
הָרַב כַּבְּסֵנוּ מֵעוֹנְנוֹ וּמֵחַטָּאתֵנוּ טַהֲרֵנוּ (תהלים נא,ד בשינוי)
זִבְחֵי אֱלֹהִים רוּחַ נִשְׁבָּרָה לֵב נִשְׁבָּר וְנִדְכֶּה אֱלֹהִים לֹא תִבְזֶה. (תהלים נא,יט)
אָז תַּחְפֹּץ זִבְחֵי צֶדֶק עוֹלָה וְכָלִיל אָז יַעֲלוּ עַל מִזְבַּחֲךָ פָרִים.(תהלים נא,כא) 
תִּתֵּן אֱמֶת לְיַעֲקֹב חֶסֶד לְאַבְרָהָם אֲשֶׁר נִשְׁבַּעְתָּ לַאֲבֹתֵינוּ מִימֵי קֶדֶם. (מיכה ז,כ)

סליחה פג

אֱלֹהֵינוּ וֵאלֹהֵי אֲבוֹתֵינוּ:
 אֶל הַר הַמּוֹר גִּבְעַת הוֹרָיָה. בֵּית עֵקֶד הָרוֹעִים וְתֶשֶׁר הָעֲלִיָּה. גָּדוֹל בָּעֲנָקִים כְּהִשְׁכִּים לְזֶבַח וְהִשְׁתַּחֲוָיָה. דִּבַּקְתּוֹ חִבַּקְתּוֹ וַתּוֹצִיאוֹ לָרְוָיָה:
 הֵן בָּעֲשִֹירִית כְּנִסִּיתוֹ בְּפִיּוּסִים. וְזֵרַזְתּוֹ כְּגִבּוֹר מְלֻמָּד בְּמִלְחֶמֶת אוֹנְסִים. זָרַח מִמִּזְרָח וְהוֹדִיעַ בְּכָל אֲפָסִים. חַיַּת בְּנוֹ לִיקוֹד כִּקְדוֹחַ אֵשׁ חֲמָסִים:
 טוֹב, כְּהִקְרִין וְהֵאִיר הַשַּׁחַר. יַחַד בִּשְׁנֵי נְעָרָיו, בַּעֲצַלְתַּיִם לֹא אֵחַר. כְּהוֹלֵךְ בֶּחָלִיל וְסוֹפוֹ לַחֲזוֹר מָחָר. לָקַח בְּנוֹ בִּדְבָרִים וַעֲצֵי הַמַּעֲרָכָה בָּחַר:
 מַאֲכֶלֶת שְׁנוּנָה מְרוּטָה לָטֶבַח. נְדָנָהּ נָתַן מִלְּהַבְעִיתוֹ בָּאֶבַח. סָב וּבָחוּר לִשְׁנֵיהֶם הַשֶּׁבַח. עָרְכוּ עֵצִים לְשֵׁם הַזֶּבַח:
 פְּרִי צַדִּיק כְּהֶאֱזִין בְּמִלָּה. צוּר יִרְאֶה לּוֹ הַשְֶּׂה, וְאִם לֹא, בְּנִי לְעוֹלָה. קְרוֹץ עַצְמוֹ הִזְמִין, וְתָלָה עַיִן לְמַעְלָה. רָחַשׁ לְעָקְדוֹ הֵיטֵב מִלְּהִפָּסֵל בִּמְעִילָה:
 שָׁאַג זָקֵן וּבִשְׁנוּנָה אָחַז. תָּקְפוּ אֶרְאֶלִים וְצָעֲקוּ מִמַּחַז. מָרוֹם כְּהִסְכִּית צִמְצֵם שְׁכִינָתוֹ כְּחָז. אַיִל הֶרְאָהוּ אַחַר בַּסְּבָךְ נֶאֱחַז:
 יָחִיד הַנֶּאֱהָב, כְּשָׁלַף הַתַּעַר. רָחַף מָגִנּוֹ וְעָמַד בַּשַּׁעַר. בִּנְךָ יְחִידְךָ אָהוּב מִנּוֹעַר. רַב לָךְ, אַל תִּשְׁלַח יָדְךָ אֶל הַנַּעַר:
 בִּי נִשְׁבַּעְתִּי בְּקִיּוּם רָזֶה. יַעַן אֲשֶׁר עָשִֹיתָ אֶת הַדָּבָר הַזֶּה. צְקוֹן חֲנִיטֶיךָ בַּצַּר לָמוֹ אֶחֱזֶה. חַקּוֹתָם לְחַיִּים כִּי אֶסְלַח לַעֲוֹן הָעָם הַזֶּה:
 אָנָּא הַשֵּׁם הַנִּכְבָּד וְהַנּוֹרָא. לְעֵת צָרָה פְּקַדְנוּךָ וְשִׁחַרְנוּךָ בְּמוֹרָא. זְנַחְתָּנוּ, רִיחַקְתָּנוּ, קָרְבֵנוּ וְהָכֵן עֲתִירָה. לֹא נָסוֹג מִמֶּךָּ, תְּחַיֵּנוּ ובְשִׁמְךָ נִקְרָא:
 חַזְּקֵנוּ וְאַמְּצֵנוּ לְמַעַן כִּסֵּא כְבוֹדֶךָ. קוֹמְמֵנוּ וְהַחֲיֵינוּ בְּטַל אוֹרוֹת הוֹדֶךָ. וְכַלֵּה דֶּבֶר וְחֶרֶב וְרָעָב מִנַּחֲלַת שְֹרִידֶךָ. וְתֹאמַר לְמַלְאָךְ הֶרֶף יָדֶךָ:
 קִדַּמְנוּ פָנֶיךָ אַדִּיר וְנָאוֹר. בִּתְפִלָּה וּבַקָּשָׁה וּבְהַכְנָעַת שְֹאוֹר. הֲקִימֵנוּ בְּאוֹר פָּנֶיךָ, אִמְרָתְךָ לִבְאוֹר. כִּי עִמְּךָ מְקוֹר חַיִּים, בְּאוֹרְךָ נִרְאֶה אוֹר:

סליחה פד
מִקְוֵה יִשְֹרָאֵל מוֹשִׁיעוֹ בְּעֵת צָרָה. שׁוֹמְרוֹ וְצִלּוֹ וּמַצִּילוֹ בְּיוֹם עֶבְרָה. הִמָּלֵא רַחֲמִים עַל עֲנִיָּה סֹעֲרָה. בְּדוּדָה וּשְׁדוּדָה כְּאוּבָה וּצְעוּרָה: רְמוּסָה בְּיַד צַר וּבֶעָפָר מְעֻפָּרָה. שְׁכוּלָה וְגַלְמוּדָה גּוֹלָה וְסוּרָה. מֵאֲרָיוֹת וְדֻבִּים דְּרוּסָה וּשְׁבוּרָה. וּכְצֹאן בְּלִי רוֹעֶה תּוֹעָה וּפְזוּרָה: אָדוֹן עַד מָתַי לֹא תַבִּיט בְּצַעֲרָהּ. לָמָּה לָנֶצַח תַּעַזְבֶנָּה בְּיַד עוֹכְרָהּ. בְּרַחֲמֶיךָ הוֹצִיאָהּ מֵאֲפֵלָה לְאוֹרָה. אַל תֶּאֱנַף לְמַעַן שִׁמְךָ בְּחַמָּה בָּרָה: בָּחַרְתָּ מִכָּל עָם בְּשָֹפָה בְרוּרָה. שׁוּר נָא בְּעָנְיָהּ וְנַעֲרָהּ מֵעֲפָרָהּ. לְחַם לוֹחֲמָהּ וּצְרֹר צוֹרְרָהּ. וּנְקֹם נִקְמָתָהּ וְנִקְמַת בֵּית הַבְּחִירָה: מִגְּרוּ וּפִגְּרוּ וְהִסִּיקוּ בוֹ הַבְעָרָה. חִלְּלוּ וְנִאֲצוּ שֵׁם הַנִּכְבָּד וְהַנּוֹרָא. זְכֹר חֶרְפַּת נָבָל חֵרֵף בַּאֲמִירָה. קוּמָה יְיָ בְּאַפֶּךָ וְהִנָּשֵֹא לְהִתְגַּבְּרָה: וְאַל תִּשְׁכַּח קוֹל צוֹרְרֶיךָ עוֹלֶה בִּתְדִירָה. אַבֵּד וְגַדַּע מַלְכוּת אֲרוּרָה. מְבַשֵּר שָׁלוֹם לְעַמְּךָ תִּשְׁלַח מְהֵרָה. צִיּוֹן לְנַחֵם וּפִרְצוֹתֶיהָ לְגָדְרָה. כִּי לְךָ יְיָ הַגְּדֻלָּה וְהַגְּבוּרָה: